SCIGNORIA SCIÔ INVERNO

Scignoria sciô Inverno!

scià me pòrze

e seu man instecchie

pe piggiâme con lé?

Graçie,

staggo ben coscì

attaccâ à l’urtima luxe,

pe fâme ascädâ o moro

da streppelli de sô abbessio.

Alantô,

scià me parla

de tramonti zeæ,

de ödô de cicolata,

de straponte de nuvie,

gianche e neigre,

di barlughi de luxiñe,

de pandôsci affettæ

insciâ töa,

de cheu cadi

inte l’abbrasso de famigge.

Coscì,

lascio che scià me pigge.

OSSEQUI SIGNOR INVERNO / Ossequi signor Inverno! / Mi porge / le sue mani rinsecchite /

per prendermi con lei? / Grazie,/sto bene così! // Aggrappata all’ultima luce, / per farmi scaldare il muso / da brandelli di sole instupidito. // Allora, / mi parla / di tramonti gelati, / di odor di cioccolata, /

di materassi di nuvole / bianche e nere / del balenare delle lucine / di pandolci affettati/sulla tavola, /

di cuori caldi / nell’abbraccio delle famiglie. // Così, /l ascio che mi prenda.